SURSE Sondajul Sociopol a fost comandat de Dragnea și este o declarație de război la adresa lui Tăriceanu

Sondajul Sociopol, în care liderul PSD, Liviu Dragnea, apare la capitolul încredere cu doar două puncte procentuale în urma lui Călin Popescu Tăriceanu, a fost comandat de liderul PSD și reprezintă o declarație de război la adresa liderului ALDE, au declarat pentru G4Media.ro surse din partid. De notat că sondajul a fost prezentat pe parcursul zilei de ieri la toate emisiunile de dezbateri de la Antena 3, în special informațiile referitoare la faptul că 45% dintre cei chestionați consideră că Liviu Dragnea a fost condamnat politic și executat de statul paralel.

Potrivit surselor G4Media.ro, liderul ALDE s-a arătat deranjat de acest atac orchestrat de liderul PSD. Cifrele care îl pun pe Tăriceanu pe același plan de încredere cu Liviu Dragnea vin în contextul în care relațiile dintre cei doi lideri s-au răcit accentuat în ultimele luni. În plus, Tăriceanu a declarat că nu susține modificarea codurilor prin ordonanță de urgență sau prin asumarea răspunderii, așa cum și-ar fi dorit Dragnea. Liderul PSD ar fi deranjat de ambițiile politice ale liderului ALDE, care a început să se distanțeze de Dragnea mai ales după condamnarea încasată în dosarul angajărilor fictive.

Sociopol este deținut de Mirel Palada, fostul purtător de cuvânt al lui Victor Ponta. Potrivit sondajului, dacă duminica viitoare ar avea loc alegeri, PSD ar obține 41%, PNL 20% și ALDE 12%. Remarcăm faptul că au crescut foarte mult Mișcarea România Împreună (7%), în timp ce Pro România a lui Victor Ponta a ajuns la (5%). Potrivit sondajelor reale însă, PSD a căzut la 32%, prăbușirea fiind accentuată în ultimele lui.

Potrivit sondajului Sociopol, la capitolul încredere în personalități politice, pe primul loc se plasează Raed Arafat cu 50%, urmează Gabriela Firea cu 25% iar pe locul trei Klaus Iohannis cu 24%. Urmează Laura Codruța Kovesi cu 19%, Călin Popescu Tăriceanu cu 17%, cu doar două puncte mai mult decât Liviu Dragnea, care are doar 15%. În același timp, liderul opoziției, Ludovic Orban are doar 8%. În toate sondajele reale, încrederea lui Liviu Dragnea este de maxim 8%.

De pildă, un sondaj dat publicității la începutul lunii aprilie la comanda ALDE indica faptul că numărul doljenilor care vor candidați separați este aproape egal cu al celor care vor candidat comun PSD-ALDE. În situația unui candidat comun, 48% îl vor pe Tăriceanu și doar 8% pe Dragnea.